Návrh NARIADENIE RADY, ktorým sa mení nariadenie Rady (ES) č. 754/2009, nariadenie Rady (EÚ) č. 1262/2012, nariadenie Rady (EÚ) č. 39/2013 a nariadenie Rady (EÚ) č. 40/2013, pokiaľ ide o určité rybolovné možnosti /* COM/2013/0702 final - 2013/0337 (NLE) */





DÔVODOVÁ SPRÁVA 1. KONTEXT NÁVRHU Nariadením Rady (EÚ) č. 39/2013 a nariadením Rady (EÚ) č. 40/2013 sa na rok 2013 stanovujú rybolovné možnosti pre určité populácie rýb a skupiny populácií rýb uplatniteľné vo vodách EÚ a pre plavidlá EÚ v určitých vodách mimo EÚ. Rybolovné možnosti stanovené v uvedených nariadeniach sa počas obdobia ich účinnosti zvyčajne niekoľkokrát menia. Nariadením Rady (EÚ) č. 1262/2012 sa na roky 2013 a 2014 určujú rybolovné možnosti pre plavidlá EÚ, pokiaľ ide o určité populácie hlbokomorských rýb. Nariadením Rady (ES) č. 754/2009 sa z režimu pre rybolovné úsilie v prípade populácie tresky ustanoveného v kapitole III nariadenia Rady (ES) č. 1342/2008 vynímajú niektoré skupiny plavidiel. Ak je potrebné vyňatú skupinu plavidiel znovu začleniť do nariadenia Rady (ES) č. 754/2009, musia sa zmeniť príslušné ustanovenia tohto nariadenia, ako aj obmedzenia rybolovného úsilia uvedené v prílohe IIA k dvom vyššie uvedeným nariadeniam o rybolovných možnostiach. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Neuplatňuje sa. 3. PRÁVNE PRVKY NÁVRHU Cieľom navrhovaných zmien je upraviť štyri vyššie uvedené nariadenia takto: – Znovu začleniť skupiny plavidiel do režimu riadenia rybolovného úsilia v prípade tresky. Plánom na riadenie populácií tresky [nariadenie Rady (ES) č. 1342/2008] sa vytvára režim pre rybolovné úsilie pre túto populáciu na základe pravidelných údajov, ktoré majú poskytovať členské štáty Komisii a Vedeckému, technickému a hospodárskemu výboru pre rybné hospodárstvo (STECF). Na základe odporúčaní výboru STECF týkajúcich sa údajov členských štátov môže Komisia následne navrhnúť vyňatie určitých skupín plavidiel z režimu pre rybolovné úsilie vytvoreného v rámci plánu na riadenie populácií tresky. Hlavnou podmienkou na takéto vyňatie je, aby podiel úlovku tresky príslušných plavidiel nepresiahol 1,5 % ich celkového úlovku. Členské štáty musia každý rok podávať Komisii správu o vyňatých plavidlách, aby sa Komisia (na základe odporúčaní výboru STECF) mohla uistiť, že obmedzenie výlovu tresky vo výške 1,5 % bolo dodržané. V opačnom prípade sa v pláne na riadenie populácií tresky stanovuje, že Rada znovu začlení príslušné plavidlá do režimu pre rybolovné úsilie. V tomto ohľade a s použitím postupov stanovených v pláne na riadenie populácií tresky a jeho vykonávacích pravidlách navrhované zmeny umožňujú opätovné začlenenie jednej skupiny francúzskych plavidiel a jednej skupiny španielskych plavidiel, ktoré boli doteraz vyňaté z režimu pre rybolovné úsilie v rámci plánu na riadenie populácií tresky, prostredníctvom zmeny nariadenia Rady (ES) č. 754/2009, nariadenia Rady (EÚ) č. 39/2013 a nariadenia Rady (EÚ) č. 40/2013. – Týmto návrhom sa opravujú dve chyby. Prvá sa týka údajov TAC mieňa lemovaného vo vodách Nórska zóny IV uvedených v nariadení Rady (EÚ) č. 40/2013, ktoré mali byť upravené už skôr v roku 2013 na základe výsledkov konzultácií medzi EÚ a Nórskom. Druhá sa týka nórskeho podielu na kvóte tresky belasej, ktorá sa môže loviť vo vodách EÚ. V údajoch, ktoré boli súčasťou prvej zmeny rybolovných možností na rok 2013 stanovených v nariadení Rady (EÚ) č. 40/2013, sa musí opraviť chyba vo výpočte. – V roku 2010 Komisia pre rybolov v západnom a strednom Tichomorí (WCPFC) zakázala cielený rybolov juhotichomorského tuniaka dlhoplutvého v tej časti oblasti dohovoru WCPFC, ktorá sa nachádza južne od 20º j. z. š. Aj keď žiadne z plavidiel EÚ cielene nelovilo túto populáciu ani pred rokom 2010, ani po ňom, je vhodné dokončiť regulačný rámec uplatniteľný na plavidlá EÚ registrované pre oblasť WCPFC, ktorý sa stanovuje v nariadení Rady (EÚ) č. 40/2013. – Komisia pre tuniaky Indického oceánu (IOTC) prijala na svojom výročnom zasadnutí v roku 2013 uznesenie zamerané na ochranu oceánskych žralokov druhu Carcharhinus longimanus a uplatniteľné na rybárske plavidlá zapísané v zozname oprávnených plavidiel IOTC alebo na rybárske plavidlá oprávnené na rybolov tuniaka alebo tuniakovitých druhov, ktoré IOTC spravuje na šírom mori. Týmto opatrením sa takisto umožňuje voľnejší režim, pokiaľ ide o rybolovné možnosti pre drobný rybolov, t. j. pre plavidlá, ktoré vykonávajú rybolovné činnosti výlučne vo svojich výhradných hospodárskych zónach. Toto opatrenie IOTC sa musí doplniť k existujúcim opatreniam týkajúcim sa žralokov všetkých druhov čeľade Alopiidae uvedených v nariadení Rady (EÚ) č. 40/2013. Takisto sa musí opraviť chyba v bode 2 prílohy VI v prípade plavidiel EÚ oprávnených loviť mečiara veľkého a tuniaka dlhoplutvého v oblasti dohovoru IOTC. – Komisia požiadala Medzinárodnú radu pre výskum mora (ICES), aby jej odporučila, či je vhodné revidovať zoznam hlbokomorských žralokov uvedený v nariadení Rady (EÚ) č. 1262/2012, ktorým sa na roky 2013 a 2014 určujú rybolovné možnosti pre plavidlá EÚ, pokiaľ ide o určité populácie hlbokomorských rýb. Rada ICES vydala v júli 2013 odporúčanie, že existuje dostatok vedeckých informácií na vyňatie žraloka druhu Galeus melastomus z uvedeného zoznamu a na doplnenie všetkých druhov rodu Centrophorus spp. 2013/0337 (NLE) Návrh NARIADENIE RADY, ktorým sa mení nariadenie Rady (ES) č. 754/2009, nariadenie Rady (EÚ) č. 1262/2012, nariadenie Rady (EÚ) č. 39/2013 a nariadenie Rady (EÚ) č. 40/2013, pokiaľ ide o určité rybolovné možnosti RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na návrh Európskej komisie, keďže: (1) V nariadení Rady (ES) č. 2371/2002[1] sa vyžaduje, aby Únia prijala opatrenia upravujúce prístup do vôd a k zdrojom, ako aj udržateľné vykonávanie rybolovných činností s ohľadom na dostupné vedecké, technické a hospodárske odporúčania, a najmä na správu, ktorú vypracúva Vedecký, technický a hospodársky výbor pre rybné hospodárstvo (STECF), a rovnako s ohľadom na každé odporúčanie získané od regionálnych poradných rád. (2) Prostredníctvom nariadenia Rady (ES) č. 754/2009[2] Rada vyňala z režimu pre rybolovné úsilie ustanoveného v kapitole III nariadenia Rady (ES) č. 1342/2008[3] niektoré skupiny plavidiel. Povolené rybolovné úsilie pre plavidlá, na ktoré sa daný režim vzťahuje, je v súčasnosti stanovené v prílohe IIA k nariadeniu Rady (EÚ) č. 39/2013[4] a v prílohe IIA k nariadeniu Rady (EÚ) č. 40/2013.[5] (3) V súčasnosti je z uplatňovania režimu pre rybolovné úsilie stanoveného v nariadení Rady (ES) č. 1342/2008 vyňatá skupina plavidiel, ktorá sa plaví pod vlajkou Španielska a loví ryby západne od Škótska. Na základe informácií poskytnutých Španielskom v roku 2013 výbor STECF nemohol posúdiť, či podmienky stanovené v nariadení Rady (ES) č. 1342/2008 zostali v hospodárskom období 2012 splnené. Preto je vhodné, aby sa táto skupina španielskych plavidiel znovu začlenila do uvedeného režimu pre rybolovné úsilie. Nariadenie Rady (ES) č. 754/2009 a príloha IIA k nariadeniu Rady (EÚ) č. 39/2013 by sa preto mali zodpovedajúcim spôsobom zmeniť. (4) V súčasnosti je z uplatňovania režimu pre rybolovné úsilie stanoveného v nariadení Rady (ES) č. 1342/2008 vyňatá skupina plavidiel, ktorá sa plaví pod vlajkou Francúzska a loví ryby v Severnom mori. Na základe informácií poskytnutých Francúzskom v roku 2013 výbor STECF usúdil, že úlovky týchto plavidiel prekročili stanovený limit. Preto je vhodné, aby sa táto skupina francúzskych plavidiel znovu začlenila do uvedeného režimu pre rybolovné úsilie. Nariadenie Rady (ES) č. 754/2009 a príloha IIA k nariadeniu Rady (EÚ) č. 40/2013 by sa preto mali zodpovedajúcim spôsobom zmeniť. (5) V nariadení Rady (EÚ) č. 1262/2012[6] sa na roky 2013 a 2014 stanovuje obmedzenie výlovu, pokiaľ ide o hlbokomorské žraloky. Komisia požiadala Medzinárodnú radu pre výskum mora (ICES), aby jej odporučila, či je vhodné daný zoznam revidovať. Rada ICES dospela k záveru, že existuje dostatok vedeckých informácií, ktoré podporujú vyňatie žraloka druhu Galeus melastomus z uvedeného zoznamu hlbokomorských žralokov a doplnenie všetkých druhov rodu Centrophorus (Centrophorus spp.) do tohto zoznamu. Nariadenie Rady (EÚ) č. 1262/2012 by sa malo zodpovedajúcim spôsobom zmeniť. (6) Komisia pre tuniaky Indického oceánu (IOTC) prijala na svojom výročnom zasadnutí v roku 2013 uznesenie zamerané na ochranu oceánskych žralokov druhu Carcharhinus longimanus a uplatniteľné na rybárske plavidlá zapísané v zozname oprávnených plavidiel IOTC, a to prostredníctvom dočasného pilotného opatrenia zakazujúceho ponechávať na palube, prekladať, vykladať alebo skladovať akúkoľvek časť alebo celé telá oceánskych žralokov druhu Carcharhinus longimanus. V uznesení sa stanovuje výnimka pre drobný rybolov, konkrétne pre rybárske plavidlá, ktoré vykonávajú rybolovné činnosti vo výhradnej hospodárskej zóne členského štátu, pod vlajkou ktorého sa plavia. Článok 23 nariadenia Rady (EÚ) č. 40/2013 by sa mal zodpovedajúcim spôsobom zmeniť. (7) Komisia pre rybolov v západnom a strednom Tichomorí (WCPFC) prijala na svojom výročnom zasadnutí v roku 2010 odporúčanie na zníženie počtu plavidiel, ktoré aktívne lovia juhotichomorského tuniaka dlhoplutvého v tej časti oblasti dohovoru WCPFC, ktorá sa nachádza južne od 20º j. z. š. V dôsledku toho by sa malo zabezpečiť, aby plavidlá EÚ naďalej lovili ryby bez toho, aby sa zamerali na tento druh v tej časti oblasti dohovoru WCPFC, ktorá sa nachádza južne od 20º j. z. š. Do článku 29 nariadenia Rady (EÚ) by sa mal doplniť nový odsek. (8) Rybolovné možnosti pre plavidlá EÚ vo vodách Nórska a pre plavidlá Nórska vo vodách EÚ sa stanovujú každý rok vzhľadom na konzultácie o rybolovných právach prebiehajúce v súlade s bilaterálnou dohodou s Nórskom o rybolove[7]. Do skončenia týchto konzultácií o úpravách na rok 2013 sa v nariadení Rady (EÚ) č. 40/2013 stanovili predbežné rybolovné možnosti pre príslušné populácie. Tieto konzultácie s Nórskom sa skončili 18. januára 2013 a nariadením Rady (EÚ) č. 297/2013[8] sa zmenili príslušné ustanovenia nariadenia Rady (EÚ) č. 40/2013. Populácia mieňa lemovaného vo vodách Nórska zóny IV bola omylom vyňatá z nariadenia Rady (EÚ) č. 297/2013. Navyše množstvo tresky belasej, ktoré môže Nórsko uloviť vo vodách EÚ zón II, IVa, V, VI (severne od 56° 30' s. z. d.) a VII (západne od 12° z. z. š.), nezodpovedalo zápisnici dohodnutej na konzultáciách s touto krajinou. Príloha IA k nariadeniu Rady (EÚ) č. 40/2013 by sa mala zodpovedajúcim spôsobom zmeniť. (9) Zistila sa chyba v počte plavidiel, ktoré sú oprávnené loviť mečiara veľkého a tuniaka dlhoplutvého v oblasti dohovoru IOTC, a v kapacite pridelenej EÚ. Príloha VI k nariadeniu Rady (EÚ) č. 40/2013 by sa mala zodpovedajúcim spôsobom zmeniť. (10) Ustanovenia tohto nariadenia o obmedzeniach rybolovného úsilia by sa mali uplatňovať od 1. februára 2013. Ustanovenia týkajúce sa obmedzenia výlovu a pridelených kvót by sa mali uplatňovať od 1. januára 2013 s výnimkou nových ustanovení týkajúcich sa WCPFC a IOTC, ktoré by sa mali uplatňovať odo dňa nadobudnutia účinnosti tohto nariadenia. Týmto spätným uplatňovaním nebude dotknutá zásada právnej istoty, pretože príslušné rybolovné možnosti zatiaľ neboli vyčerpané. Keďže zmeny režimov pre rybolovné úsilie majú priamy vplyv na hospodárske činnosti dotknutých flotíl, toto nariadenie by malo nadobudnúť účinnosť hneď po jeho uverejnení, PRIJALA TOTO NARIADENIE: Článok 1 Zmeny v nariadení Rady (ES) č. 754/2009 V článku 1 nariadenia Rady (ES) č. 754/2009 sa vypúšťa písm. b) a písm. j). Článok 2 Zmeny v nariadení Rady (EÚ) č. 1262/2012 Príloha k nariadeniu Rady (EÚ) č. 1262/2012 sa mení v súlade s textom uvedeným v prílohe I k tomuto nariadeniu. Článok 3 Zmeny v nariadení Rady (EÚ) č. 39/2013 Príloha IIA k nariadeniu Rady (EÚ) č. 39/2013 sa mení v súlade s textom uvedeným v prílohe II k tomuto nariadeniu. Článok 4 Zmeny v nariadení Rady (EÚ) č. 40/2013 Nariadenie Rady (EÚ) č. 40/2013 sa mení takto: 1. Článok 23 sa nahrádza takto: „Článok 23 Žraloky 1. Pri všetkých druhoch rybolovu sa zakazuje ponechávať na palube, prekladať alebo vykladať akúkoľvek časť alebo celé telá žralokov všetkých druhov čeľade Alopiidae. 2. Pri všetkých druhoch rybolovu sa zakazuje ponechávať na palube, prekladať alebo vykladať akúkoľvek časť alebo celé telá oceánskych žralokov druhu Carcharhinus longimanus s výnimkou plavidiel s celkovou dĺžkou menej ako 24 metrov, ktoré vykonávajú rybolovné činnosti výlučne vo výhradnej hospodárskej zóne členského štátu, pod vlajkou ktorého sa plavia, a za predpokladu, že ich úlovok je určený výlučne na miestnu spotrebu. 3. Pri náhodnom výlove nesmú byť druhy uvedené v ods. 1 a 2 poranené. Ulovené jedince sa ihneď púšťajú.“ 2. Článok 29 sa nahrádza takto: „Článok 29 Podmienky v prípade tuniaka okatého, tuniaka žltoplutvého, tuniaka pruhovaného a juhotichomorského tuniaka dlhoplutvého 1. Členské štáty zabezpečia, aby sa nezvyšoval počet rybolovných dní pridelených plavidlám s vakovými sieťami loviacim tuniaka okatého (Thunnus obesus), tuniaka žltoplutvého (Thunnus albacares) a tuniaka pruhovaného (Katsuwonus pelamis) v tej časti oblasti dohovoru WCPFC, ktorá sa nachádza na šírom mori medzi 20° s. z. š. a 20° j. z. š. 2. Plavidlá EÚ sa nesmú zamerať na juhotichomorského tuniaka dlhoplutvého (Thunnus alalunga) v tej časti oblasti dohovoru WCPFC, ktorá sa nachádza južne od 20º j. z. š.“ 3. Príloha IA sa mení v súlade s textom uvedeným v prílohe III k tomuto nariadeniu. 4. Príloha IIA sa mení v súlade s textom uvedeným v prílohe IV k tomuto nariadeniu. 5. Príloha VI sa mení v súlade s textom uvedeným v prílohe V k tomuto nariadeniu. Článok 5 Nadobudnutie účinnosti Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Článok 4 ods. 3 a 5 sa však uplatňuje od 1. januára 2013 a článok 1, článok 3 a článok 4 ods. 4 sa uplatňuje od 1. februára 2013. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda PRÍLOHA I V časti 1 prílohy k nariadeniu Rady (EÚ) č. 1262/2012 sa bod 2 nahrádza takto: „2. Na účely tohto nariadenia sú „hlbokomorské žraloky“ tieto druhy: Bežný názov || Trojmiestny abecedný kód || Odborný názov hlbokomorské žraloky druhu Apristurus || API || Apristurus spp. golierovec hadovitý || HXC || Chlamydoselachus anguineus ostroňovec listošupinatý || CWO || Centrophorus spp. pailona hladká || CYO || Centroscymnus coelolepis pailona nosatá || CYP || Centroscymnus crepidater svetloň čierny || CFB || Centroscyllium fabricii ostroňovec zobákonosý || DCA || Deania calcea svietivec riasnatopyský || SCK || Dalatias licha svetloň veľký || ETR || Etmopterus princeps svetloň zamatový || ETX || Etmopterus spinax žralok Galeus murinus || GAM || Galeus murinus šesťžiabrovec tuponosý || SBL || Hexanchus griseus žralok Oxynotus paradoxus || OXN || Oxynotus paradoxus žralok Scymnodon ringens || SYR || Scymnodon ringens ospalec grónsky || GSK || Somniosus microcephalus“ PRÍLOHA II V prílohe IIA k nariadeniu Rady (EÚ) č. 39/2013 sa údaje týkajúce sa Španielska (ES) v tabuľke d) v dodatku 1 nahrádzajú takto: „Regulovaný výstroj || ES TR1 || 249 152 TR2 || 0 TR3 || 0 BT1 || 0 BT2 || 0 GN || 13 836 GT || 0 LL || 1 402 142“ PRÍLOHA III Príloha IA k nariadeniu Rady (EÚ) č. 40/2013 sa mení takto: a) údaje týkajúce sa mieňa lemovaného vo vodách Nórska zóny IV sa nahrádzajú takto: „Druh: || mieň lemovaný Brosme brosme || Zóna: || vody Nórska zóny IV (USK/04-N.) Belgicko || 0 || || Analytický TAC Článok 3 nariadenia Rady (ES) č. 847/96 sa neuplatňuje. Článok 4 nariadenia Rady (ES) č. 847/96 sa neuplatňuje. Dánsko || 165 || Nemecko || 1 || Francúzsko || 0 || Holandsko || 0 || Spojené kráľovstvo || 4 || Únia || 170 || || || TAC || Neuplatňuje sa.“ || b) údaje týkajúce sa tresky belasej vo vodách EÚ zón II, IVa, V, VI (severne od 56° 30′ s. z. š.) a VII (západne od 12° z. z. d.) sa nahrádzajú takto: „Druh: || treska belasá Micromesistius poutassou || Zóna: || vody EÚ zón II, IVa, V, VI (severne od 56° 30′ s. z. š.) a VII (západne od 12° z. z. d.) (WHB/24A567) Nórsko || 99 408 || (1) (2) || Analytický TAC || || || || || TAC || 643 000 || || || (1) Započíta sa do obmedzení výlovu Nórska ustanovených v rámci dohôd pobrežných štátov. (2) Osobitná podmienka: úlovok v zóne IV neprekročí 24 852 ton, t. j. 25 % prístupovej kvóty Nórska.“ || PRÍLOHA IV V prílohe IIA k nariadeniu Rady (EÚ) č. 40/2013 sa údaje týkajúce sa Francúzska (FR) v dodatku 1 nahrádzajú takto: „Regulovaný výstroj || FR TR1 || 1 505 354 TR2 || 6 496 811 TR3 || 101 316 BT1 || 0 BT2 || 1 202 818 GN || 342 579 GT || 4 338 315 LL || 125 141“ PRÍLOHA V V prílohe VI k nariadeniu Rady (EÚ) č. 40/2013 sa bod 2 nahrádza takto: „2. Maximálny počet plavidiel EÚ s oprávnením loviť mečiara veľkého a tuniaka dlhoplutvého v oblasti dohovoru IOTC Členský štát || Maximálny počet plavidiel || Kapacita (v hrubej tonáži) Španielsko || 27 || 11 590 Francúzsko || 41 || 5 382 Portugalsko || 15 || 6 925 Spojené kráľovstvo || 4 || 1 400 Únia || 87 || 25 297“ [1] Nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (Ú. v. ES L 358, 31.12.2002, s. 59). [2] Nariadenie Rady (ES) č. 754/2009 z 27. júla 2009, ktorým sa z režimu pre rybolovné úsilie ustanoveného v kapitole III nariadenia (ES) č. 1342/2008 vynímajú niektoré skupiny plavidiel (Ú. v. EÚ L 214, 19.8.2009, s. 16). [3] Nariadenie Rady (ES) č. 1342/2008 z 18. decembra 2008, ktorým sa ustanovuje dlhodobý plán pre populácie tresky a na ne zameraný rybolov a ktorým sa zrušuje nariadenie (ES) č. 423/2004 (Ú. v. EÚ L 348, 24.12.2008, s. 20). [4] Nariadenie Rady (EÚ) č. 39/2013 z 21. januára 2013 , ktorým sa pre plavidlá EÚ stanovujú na rok 2013 rybolovné možnosti pre určité populácie rýb a skupiny populácií rýb, ktoré nie sú predmetom medzinárodných rokovaní alebo dohôd (Ú. v. EÚ L 23, 25.1.2013, s. 1). [5] Nariadenie Rady (EÚ) č. 40/2013 z 21. januára 2013 , ktorým sa na rok 2013 stanovujú rybolovné možnosti pre určité populácie rýb a skupiny populácií rýb, ktoré sú predmetom medzinárodných rokovaní alebo dohôd, dostupné vo vodách EÚ a pre plavidlá EÚ v určitých vodách mimo EÚ (Ú. v. EÚ L 23, 25.1.2013, s. 54). [6] [7] Dohoda o rybolove medzi Európskym hospodárskym spoločenstvom a Nórskym kráľovstvom (Ú. v. ES L 226, 29.8.1980, s. 48). [8] Nariadenie Rady (EÚ) č. 297/2013 z 27. marca 2013, ktorým sa menia nariadenia (EÚ) č. 44/2012, (EÚ) č. 39/2013 a (EÚ) č. 40/2013, pokiaľ ide o určité rybolovné možnosti (Ú. v. EÚ L 90, 28.3.2013, s. 10).